b'\n_START_ARTICLE_\nSvanetija\n_START_SECTION_\nGeografija\n_START_PARAGRAPH_\nSvanetijos regionas u\xc5\xbeima labai kalnuotas sritis Kaukazo kaln\xc5\xb3 grandin\xc4\x97je. Tai\xc2\xa0\xe2\x80\x93 auk\xc5\xa1\xc4\x8diausia gyvenam \xc5\xbemoni\xc5\xb3 teritorija Europoje. Vakaruose yra Abchazija, pietry\xc4\x8diuose\xc2\xa0\xe2\x80\x93 Le\xc4\x8dchumija, rytuose\xc2\xa0\xe2\x80\x93 Ra\xc4\x8da, o pietuose\xc2\xa0\xe2\x80\x93 Megrelija._NEWLINE_Regionas tradici\xc5\xa1kai dalijamas \xc4\xaf Auk\xc5\xa1tutin\xc4\x99 Svanetij\xc4\x85 (Zemo Svaneti) ir \xc5\xbdemutin\xc4\x99 Svanetij\xc4\x85 (Kvemo Svaneti).\n_START_SECTION_\nVakar\xc5\xb3 Gruzijos dalis\n_START_PARAGRAPH_\nSvanetija buvo vienas i\xc5\xa1 istorini\xc5\xb3 Vakar\xc5\xb3 Gruzijos region\xc5\xb3. Kaip ir visa Vakar\xc5\xb3 Gruzija, ji nuo VI\xe2\x80\x93V a. pr. m. e. priklaus\xc4\x97 Kolchid\xc4\x97s karalystei, IV a. Lazikos valstybei, iki VI a. u\xc5\xbekariauta Bizantijos, ir \xc4\x8dia \xc4\xafvesta krik\xc5\xa1\xc4\x8dionyb\xc4\x97. Nuo VIII a. Svanetijos regione \xc4\xafsigal\xc4\x97jo Abchazijos karalyst\xc4\x97.\n_START_SECTION_\nGruzijos karalyst\xc4\x97s dalis\n_START_PARAGRAPH_\nX a. pabaigoje Mirus Abchazijos karalyst\xc4\x97s valdovui Teodosijui aklajam, sost\xc4\x85 paveld\xc4\x97jo bagration\xc5\xb3 dinastijos atstovas Bagratas III. Kadangi jis buvo susisaist\xc4\x99s giminyst\xc4\x97s ry\xc5\xa1iais su daugyb\xc4\x97s kit\xc5\xb3 Gruzijos karalys\xc4\x8di\xc5\xb3 dinastijomis, 1001\xc2\xa0m. mirus Tao-Klard\xc5\xbeetijos karaliui Dovydui III paveld\xc4\x97jo jo sost\xc4\x85, o 1008\xe2\x80\x931010\xc2\xa0m. u\xc5\xbekariavo ir Kachetij\xc4\x85 bei Heretij\xc4\x85, taip baigdamas visos Gruzijos vienijim\xc4\x85._NEWLINE_Nuo XI a. iki XIII a. Svanetijos regionas buvo susivienijusios Gruzijos dalis.\n_START_SECTION_\nRusijos imperijoje ir TSRS\n_START_PARAGRAPH_\n1833\xc2\xa0m. Svanetijos kunigaik\xc5\xa1tis Ciokas Dade\xc5\xa1kelianis pasira\xc5\xa1\xc4\x97 sutart\xc4\xaf su Rusija, kuria Svanetija pateko jos \xc4\xaftakos sferon. \xc5\xa0is sunkiai pasiekiamas regionas autonomij\xc4\x85 i\xc5\xa1laik\xc4\x97 iki 1857\xc2\xa0m., kuomet Rusijos imperija nutrauk\xc4\x97 valdan\xc4\x8di\xc4\x85j\xc4\x85 dinastij\xc4\x85 ir inkorporavo Svanetij\xc4\x85 \xc4\xaf Kutaisio gubernij\xc4\x85._NEWLINE_Regionas buvo vienas neramiausi\xc5\xb3 Kaukaze. Svanai ne kart\xc4\x85 sukildavo, ir vienas stipriausi\xc5\xb3 sukilim\xc5\xb3 buvo 1876\xc2\xa0m._NEWLINE_1918\xe2\x80\x931921\xc2\xa0m. Svanetija buvo nepriklausomos Gruzijos Demokratin\xc4\x97s Respublikos dalis, o v\xc4\x97liau kartu su Gruzija tapo Gruzijos TSR. \xc4\xaeeinant Raudonajai armijai svanai dar kart\xc4\x85 suk\xc4\x97l\xc4\x97 sukilim\xc4\x85, kuris buvo numal\xc5\xa1intas.\n_START_SECTION_\nPo Gruzijos nepriklausomyb\xc4\x97s\n_START_PARAGRAPH_\nPo Gruzijos nepriklausomyb\xc4\x97s prasid\xc4\x97j\xc4\x99s pilietinis karas suk\xc4\x97l\xc4\x97 Svanetijoje dideli\xc5\xb3 ekonomini\xc5\xb3 ir socialini\xc5\xb3 problem\xc5\xb3. Jas paa\xc5\xa1trino ir nuolat pasikartojan\xc4\x8dios stichin\xc4\x97s nelaim\xc4\x97s, tokios, kaip sniego gri\xc5\xabtys, potvyniai. Tai skatino gyventoj\xc5\xb3 migracij\xc4\x85 \xc4\xaf kitas Gruzijos vietas. Regione padid\xc4\x97jo nusikalstamumas._NEWLINE_2004 m. at\xc4\x97jus \xc4\xaf vald\xc5\xbei\xc4\x85 M. Saaka\xc5\xa1viliui, buvo pagerinta situacija Svanetijoje.'